bluuebunny/crossref_metadata_2025 huggingface dataset:
Λογισμικό αξιολόγησης φοιτητών στα μαθηματικά
Authors: ΣΑΛΤΑΣ Βασίλειος , ΚΑΡΕΛΑΣ Γεώργιος
Published: June 2016

Η ραγδαία  ανάπτυξη της ηλεκτρονικής τεχνολογίας δημιουργεί νέους προβληματισμούς και ερωτήματα σχετικά με την εισαγωγή της στην εκπαίδευση, τις νέες δυνατότητες που παρέχει, τους νέους ρόλους που διαμορφώνει αλλά και τα μεθοδολογικά και παιδαγωγικά ζητήματα που προκύπτουν από αυτή τη χρήση.

Το δημιουργημένο λογισμικό έχει απώτερο σκοπό την παροχή στο φοιτητή ενός χρήσιμου εργαλείου για την κατανόηση της ύλης του μαθήματος «Μαθηματικά ΙΙ» της Βιομηχανικής Πληροφορικής του ΤΕΙ Καβάλας.

Για τη δημιουργία της εφαρμογής χρησιμοποιήθηκαν: Microsoft Visual Studio 2008 και Microsoft Access 2003 και αποτελείται από δύο σκέλη: εξάσκηση και αξιολόγηση.

Κατά την εκτέλεση της εξάσκησης παρέχει στο χρήστη: 4 τυχαίες ασκήσεις από σύνολο 25 ασκήσεων με αυξητικό βαθμό δυσκολίας, 4 επιλογές απάντησης, εμφάνιση της σωστής απάντησης καθώς και της λύσης, εμφάνιση βοήθειας για τη λύση της άσκησης με θεωρητικές πληροφορίες και λυμένα παραδείγματα και εμφάνιση του βαθμού του χρήστη με χρήση αρνητικής βαθμολογίας για κάθε λανθασμένη απάντηση.

Κατά την εκτέλεση της αξιολόγησης παρέχει στο χρήστη: εισαγωγή χρήστη με username και password στη φόρμα αξιολόγησης, εισαγωγή ως administrator για τη  διαχείριση της βάσης αποθήκευσης χρηστών, έναρξη χρόνου από τον administrator για την ολοκλήρωση της αξιολόγησης, 4 τυχαίες ασκήσεις από σύνολο 25 ασκήσεων με αυξητικό βαθμό δυσκολίας, 5 επιλογές απάντησης, εμφάνιση της σωστής απάντησης, εμφάνιση του βαθμού με χρήση αρνητικής βαθμολογίας για κάθε λανθασμένη απάντηση, αποθήκευση των στοιχείων του χρήστη και του βαθμού σε βάση δεδομένων με αναγραφή της ημερομηνίας και ώρας αποθήκευση των επιλογών απάντησης του χρήστη, εμφάνισή τους σε συνάρτηση με τις σωστές απαντήσεις δίνοντας την επιλογή στον καθηγητή να κατανοήσει που υστερεί ο χρήστης με σκοπό να βοηθηθεί στην επίλυση των συγκεκριμένων ασκήσεων.

Απώτερος σκοπός έχει τεθεί η σύνδεση της τεχνολογίας με τη διδασκαλία των μαθηματικών και η ανάδειξη της ανάγκης για δημιουργία διδακτικών εφαρμογών. Όλα αυτά σε συνδυασμό με μια αρκετά σημαντική διδακτική έννοια των μαθηματικών, τη χρήση βοήθειας, η οποία είναι ένα σημαντικό εργαλείο επίλυσης και κατανόησης ασκήσεων, ακόμη και για τους πιο αδύνατους φοιτητές.
Κέντρο Δια Βίου Μάθησης από Απόσταση: Η εφαρμογή των προγραμμάτων του ΚΕ.ΔΒΜ.ΑΠ. στο Ν. Τρικάλων & τ’αποτελέσματά τους
Authors: ΓΙΩΤΟΠΟΥΛΟΥ Αντιγόνη , ΤΣΙΑΟΥΣΗ Λουίζα , ΓΙΩΤΟΠΟΥΛΟΥ Θεοχαρούλα
Published: June 2016

Οι συνεχώς αυξανόμενες απαιτήσεις στο εργασιακό περιβάλλον και η ταχύτητα της διάδοσης των πληροφοριών οδηγούν στην ανάγκη των ατόμων για επικαιροποίηση των γνώσεών τους και συνεχή επανεκπαίδευση και επανακατάρτιση. Οι παραδοσιακές μορφές εκπαίδευσης, οι οποίες δεν επαρκούν πλέον για να καλύψουν τις ανάγκες της σύγχρονης οικονομίας, ανανεώνονται σταδιακά με την υιοθέτηση καινοτόμων μεθόδων εκπαίδευσης.

            Μία νέα μέθοδος που εξαπλώνεται όλο και περισσότερο διεθνώς, είναι η Εξ Αποστάσεως Εκπαίδευση η οποία συναντάται συχνά και ως Τηλεκπαίδευση. Πρόκειται για μία νέα φιλοσοφία μετάδοσης της γνώσης από απόσταση στα πλαίσια της δια βίου μάθησης, η οποία καταργεί τους περιορισμούς της συμβατικής διδασκαλίας, μέσω της χρήσης νέων τεχνολογιών και συμβάλλει στην κάλυψη εκπαιδευτικών αναγκών που προκύπτουν τόσο πριν αλλά κυρίως μετά την ένταξη των ατόμων στην αγορά εργασίας. Επίσης, προσφέρει περισσότερες εκπαιδευτικές ευκαιρίες σ' ένα ευρύ φάσμα ενηλίκων δίνοντάς τους τη δυνατότητα να προσδιορίζουν το χρόνο και τον τόπο εκπαίδευσής τους.

            Το πρόγραμμα ΚΕ.ΔΒΜ.ΑΠ. εντάσσεται στο πλαίσιο της δια βίου μάθησης, σχεδιάστηκε από την Γενική Γραμματεία Δια Βίου Μάθησης του ΥΠ.Ε.Π.Θ. και υλοποιείται από το Ινστιτούτο Διαρκούς Εκπαίδευσης Ενηλίκων. Πρόκειται για ένα σύγχρονο σύστημα διά βίου μάθησης, σε επίπεδο ατόμου αποσκοπεί στην ανάπτυξη της προσωπικότητας, στη βελτίωση της απασχολησιμότητας και της ενεργού συμμετοχής στο οικονομικό, κοινωνικό και πολιτισμικό γίγνεσθαι και σε επίπεδο κοινωνίας-κράτους στην προώθηση της ανάπτυξης, της απασχόλησης και της κοινωνικής συνοχής.

            Με το Κέντρο Διά Βίου Μάθησης από Απόσταση (ΚΕ.ΔΒΜ.ΑΠ.) συμπληρώνεται το παραδοσιακό (διά ζώσης) μοντέλο εκπαίδευσης ενηλίκων της Γ.Γ.Δ.Β.Μ. αξιοποιώντας τις τεχνολογίες πληροφορικής και επικοινωνιών, δημιουργώντας ένα μοντέλο ηλεκτρονικής μάθησης ενηλίκων.

            Στην παρούσα εργασία τα στοιχεία αντλήθηκαν από το Κέντρο Δια Βίου Μάθησης από Απόσταση του Ν. Τρικάλων, που αποτελεί συμπληρωματικός κόμβος στην περιφέρεια Θεσσαλίας και στόχος είναι η ανάδειξη της Ανοιχτής & εξ αποστάσεως εκπαίδευσης ως μια αξιόπιστη, εναλλακτική πρόταση στους περιορισμούς που θέτει το συμβατικό εκπαιδευτικό σύστημα και τα αποτελέσματα που προέκυψαν από την εφαρμογή των προγραμμάτων Τεχνολογίες Πληροφορικής, Επικοινωνιών και Περιβάλλον&Αειφόρος Ανάπτυξη στο Ν. Τρικάλων την εκπαιδευτική περίοδο 2008-2009.
Η πρακτική εξάσκηση των αγγλικών με τη βοήθεια του Δια δικτύου
Authors: ΤΑΚΑ Αναστασία , ΚΟΖΑ Χρυσάνθη
Published: June 2016

Με την εργασία αυτή θέλουμε να παρουσιάσουμε την εργασία μαθητών του 1ου Δημοτικού Σχολείου Αρχαγγέλου, στηριζόμενη σε μία μορφή ελεύθερης εκπαίδευσης στην οποία οι μαθητές επικοινωνούν με μαθητές άλλων χωρών, με το e-Twinning προκειμένου να αναπτύξουν ευχέρεια στην αγγλική γλώσσα. Το eTwinning έχει ως στόχο τη διασύνδεση των σχολείων της Ευρώπης και αποτελεί από τον Σεπτέμβριο του 2004 μία από τις πολλές δράσεις του προγράμματος eLearning της Ευρωπαϊκής Επιτροπής. Μέσω του eTwinning, σχολεία των κρατών της Ευρωπαϊκής Ένωσης αλλά και της Νορβηγίας, της Ισλανδίας, και πρόσφατα της Βουλγαρίας και της Ρουμανίας, θα υποστηριχτούν στην "αδελφοποίηση" σχολείων μέσω του Internet.Με την χρήση του σύγχρονου όρου «αδελφοποίηση τάξεων» αναφερόμαστε σε συνθήκες (δια) - σύνδεσης ανάμεσα σε τάξεις γεωγραφικά απομακρυσμένες με σκοπό την ανταλλαγή πληροφοριών, τη δημιουργία κοινών εργασιών και τη συνεργατική μάθηση. Η δια- δικτύωση αυτή έχει γίνει σε εθνικό ή διεθνές επίπεδο, για ένα ή για περισσότερα μαθήματα ή για δραστηριότητες πέρα από το αναλυτικό πρόγραμμα. Η εύρεση και ανταλλαγή πληροφοριών, οι από κοινού εργασίες και η συνεργατική μάθηση μας δίνουν και το εύρος των εκπαιδευτικών δραστηριοτήτων που μπορούμε να οργανώσουμε μέσω της ηλεκτρονικής διασύνδεσης σχολικών τάξεων. Ένας από τους στόχους της εκπαίδευσης αυτού του είδους, είναι να παρέχει δυνατότητα πρόσβασης σε όλα τα επίπεδα εκπαίδευσης σε άτομα που δεν μπορούν με άλλους τρόπους να συμμετέχουν σε αυτά, λόγω της γεωγραφικής θέσης που κατοικούν ή λόγω κάποιων ειδικών προσωπικών προβλημάτων.
Η υποστήριξη των αποφοίτων του μεταπτυχιακού προγράμματος «Σπουδές στην Εκπαίδευση» του ΕΑΠ από το εργασιακό τους περιβάλλον κατά τη διάρκεια των σπουδών τους
Authors: ΒΑΣΑΛΑ Παρασκευή
Published: June 2016

Αντικείμενο της εργασίας ήταν να διερευνήσει κατά πόσο το εργασιακό περιβάλλον  υποστηρίζει τους εργαζόμενους που σπουδάζουν εξ αποστάσεως. Η έρευνα πραγματοποιήθηκε το ακαδημαϊκό έτος 2005-2006 στους αποφοίτους του Μεταπτυχιακού Προγράμματος «Σπουδές στην Εκπαίδευση» του ΕΑΠ με ερωτηματολόγιο που περιλάμβανε ανοικτές και κλειστές ερωτήσεις. Τα αποτελέσματα έδειξαν ότι η υποστήριξη από το εργασιακό περιβάλλον κατά τη διάρκεια των σπουδών ήταν μικρή. Οι φοιτητές θεωρούν ότι το εργασιακό περιβάλλον ως επί το πλείστον δεν έδειξε ιδιαίτερο ενδιαφέρον για τις σπουδές τους. Επίσης θεωρούν ότι αντιμετώπισαν δυσκολίες, κυρίως ψυχολογικής φύσης αφού βίωναν καχυποψία, ζήλια και αδιαφορία παράλληλα με την έντονη αμφισβήτηση της ποιότητας των σπουδών και της αναγνώρισης του τίτλου. Αντιμετώπισαν τις δυσκολίες με επιμονή στην εκπλήρωση των στόχων τους, και με τη στήριξη που είχαν από την οικογένειά τους. Το ΕΑΠ θα μπορούσε να πάρει ορισμένα μέτρα όπως π.χ. να δημιουργήσει σύντομο ενημερωτικό υλικό για το εργασιακό περιβάλλον, το οποίο να αφορά τις σπουδές, τις υποχρεώσεις των φοιτητών, τις άδειες που δικαιούνται, τη σημασία  που έχει η υποστήριξη των φοιτητών από την εργασία τους κ.λπ. 
Στοχαστικο-Κριτικά Μοντέλα Επαγγελματικής Ανάπτυξης και Επιμόρφωσης στην Εξ Αποστάσεως Εκπαίδευση: μια πρόταση με Πολυμορφική Διάσταση
Authors: ΛΙΟΝΑΡΑΚΗΣ Αντώνης , ΦΡΑΓΚΑΚΗ Μαρία
Published: June 2016

Στην παρούσα εργασία γίνεται αναφορά στα ‘Μοντέλα Επαγγελματικής Ανάπτυξης & Επιμόρφωσης’ τα οποία αφορούν στον ‘επαγγελματισμό’ και στην επαγγελματική ανάπτυξη των εκπαιδευτικών και εκφράζουν ριζικά διαφορετικές επιστημολογικές αντιλήψεις και γνωσιακά ενδιαφέροντα. Παρουσιάζεται ένα εξ Αποστάσεως Στοχαστικο-Κριτικό Μοντέλο το οποίο αφορά στην ενσωμάτωση των Τεχνολογιών της Πληροφορίας και της Επικοινωνίας (ΤΠΕ) στην εκπαιδευτική διαδικασία, μέσα από μια επιμορφωτική και ερευνητική-διδακτική δραστηριότητα. Συνιστά μια πρόταση που προωθεί την Πολυμορφική Εκπαίδευση, αφού δεν περιορίζεται στη χωροχρονική υπόσταση της εξ Αποστάσεως Εκπαίδευσης (εξΑΕ), αλλά ορίζει το γνωσιακό και αξιακό περιεχόμενο της διδασκαλίας, το διδακτικό πλαίσιο μέσα στο οποίο αυτή λαμβάνει χώρα, καθώς και τα μέσα που χρησιμοποιεί. Το μοντέλο στηρίζεται στο φιλοσοφικό και διδακτικό πλαίσιο του χειραφετικού γνωσιακού ενδιαφέροντος, βασίζεται στις θεωρίες του Κριτικού-Εποικοδομισμού και Κριτικού Αναστοχασμού και προωθεί συνεργατικές διδακτικές μεθόδους σε αυθεντικά μαθησιακά περιβάλλοντα. 
Εξ αποστάσεως Πρωτοβάθμια Εκπαίδευση σε ανεπτυγμένες και αναπτυσσόμενες χώρες: Η περίπτωση χωρών της Αυστραλίας και της Αφρικής
Authors: ΚΟΚΚΑΛΗ Άννα , ΓΕΩΡΓΙΑΔΗ Ειρήνη
Published: June 2016

Σε αυτή την εργασία θα διερευνηθεί η συμβολή της εξ αποστάσεως Πρωτοβάθμιας Εκπαίδευσης, σε χώρες στις οποίες, λόγω γεωγραφικών, κοινωνικών και οικονομικών παραμέτρων, οι πολίτες τους δυσκολεύονται να λάβουν τη βασική εκπαίδευση. Θα αναλυθούν επίσης οι εξ αποστάσεως εφαρμογές και τα εκπαιδευτικά μέσα που χρησιμοποιούν αφενός μεν, κάποιες αναπτυγμένες και αφετέρου κάποιες αναπτυσσόμενες χώρες, για την παροχή εξ αποστάσεως Πρωτοβάθμιας Εκπαίδευσης και θα συσχετιστούν με τις ανάγκες των πολιτών και την οικονομικοκοινωνική κατάσταση των χωρών αυτών. Ιδιαίτερη αναφορά θα γίνει σε εφαρμογές της εξ αποστάσεως πρωτοβάθμιας εκπαίδευσης σε χώρες της Αυστραλίας, στις οποίες η οικονομική και κοινωνική κατάσταση επιτρέπει τη χρήση των εξελιγμένων τεχνολογικών μέσων και σε οικονομικά ασθενέστερες χώρες της Αφρικής, οι οποίες κάνουν χρήση πιο απλών μέσων, όπως το ραδιόφωνο, βίντεο και κινητές συσκευές. Συμπερασματικά, σε όλες τις περιπτώσεις ο κοινός στόχος της εφαρμογής της εξ αποστάσεως Πρωτοβάθμιας Εκπαίδευσης, είναι να αποκτήσουν όλοι οι πολίτες τη βασική εκπαίδευση και να μειωθεί ο αναλφαβητισμός. 
Δυνατότητες αξιοποίησης της υβριδικής διδασκαλίας σε Ακαδημία Εμπορικού Ναυτικού
Authors: ΛΙΩΤΣΙΟΣ Κωνσταντίνος , ΣΙΔΕΡΗΣ Ιωάννης , ΔΗΜΗΤΡΙΑΔΗΣ Σταύρος
Published: June 2016

H παρούσα έρευνα αναφέρεται στο σχεδιασμό και στην εφαρμογή υβριδικών εκπαιδευτικών δραστηριοτήτων σε Ναυτική Ακαδημία (Ακαδημία Εμπορικού Ναυτικού Μακεδονίας). Το ερευνητικό ερώτημα αφορά τον προσδιορισμό των παραγόντων που πρέπει να ληφθούν υπόψη κατά την εφαρμογή μοντέλου υβριδικής εκπαίδευσης (δοκιμασμένου με επιτυχία σε προπτυχιακούς φοιτητές Τμήματος Πληροφορικής του ΑΠΘ) ικανού να αντιμετωπίσει τις ελλείψεις των ΑΕΝ σε τεχνολογικό εξοπλισμό, και τις ιδιαιτερότητες των σπουδαστών με τεχνολογική- ναυτική κατεύθυνση σπουδών. Προηγήθηκε ερωτηματολόγιο καταγραφής του ποιοτικού και ποσοτικού επιπέδου γνώσης των σπουδαστών σε σχέση με την δυνατότητα πρόσβασης στο Διαδίκτυο, την εξοικείωση με τις ΤΠΕ και τη χρήση τους. Οργανώθηκαν και προσφέρθηκαν μαθήματα που συνδύαζαν ασύγχρονες εκπαιδευτικές δραστηριότητες στο Διαδίκτυο και παραδοσιακές μαθησιακές δραστηριότητες στην αίθουσα με τη χρήση περιβάλλοντος (server, προγράμματος και προσωπικού υποστήριξης) από απόσταση εκπαίδευσης του ΑΠΘ. Εφαρμόζοντας ποιοτική μεθοδολογία αξιολόγησης, καταγράφηκαν η γενικότερη πορεία της σχεδίασης και οι απόψεις των φοιτητών και των διδασκόντων για την αποδοτικότητα της εφαρμοζόμενης υβριδικής εκπαιδευτικής σχεδίασης. Από τα αποτελέσματα της έρευνας αναδεικνύεται ένα μοντέλο που περιγράφει τη διαδικασία αντιμετώπισης των ελλείψεων σε προσωπικό και υλικοτεχνική υποδομή της ΑΕΝ Μακεδονίας στην προσπάθεια εφαρμογής υβριδικής διδασκαλίας μαθημάτων.
Γεφυρώνοντας τη γεωγραφική απόσταση ανάμεσα σε δύο απομακρυσμένα σχολεία με παράλληλη επέκταση της συνεργασίας μαθητών, γονιών και εκπαιδευτικών εκτός σχολικού χρόνου μέσω πλατφόρμας μάθησης – μια μελέτη περίπτωσης
Authors: ΚΟΦΤΕΡΟΣ Αλέξανδρος , ΤΡΙΑΝΤΑΦΥΛΛΙΔΗΣ Α. , ΣΚΕΛΛΑΣ Αντώνης , ΚΡΑΣΣΑ Άννα
Published: June 2016

Τα Δημοτικά Σχολεία Ελλάδας και Κύπρου μοιράζονται τα ίδια βιβλία στο Γλωσσικό μάθημα. Η πραγματικότητα όμως της Κύπρου και το περιβάλλον στο οποίο ζουν οι μαθητές είναι αρκετά διαφορετικό από το αντίστοιχο περιβάλλον της Ελλάδας. Μέσα από μια πλατφόρμα μάθησης, οι μαθητές δύο σχολείων (Κύπρου και Ελλάδας) συνεργάστηκαν σε κοινά μαθήματα του Αναλυτικού Προγράμματος στο Γλωσσικό Μάθημα, με παράλληλη συνεργασία και επαφή με τον εκπαιδευτικό ακόμη και εκτός ωραρίου λειτουργίας του σχολείου. Δύο σχολεία ήρθαν σε επαφή κάνοντας χρήση εργαλείων σύγχρονης και ασύγχρονης επικοινωνίας. Γονείς συμμετείχαν ενεργά στην πλατφόρμα μέσα από πρόγραμμα επιμόρφωσης σχετικά με το παιδί και τη σχέση του με το διαδίκτυο. Τέλος η πλατφόρμα έγινε χώρος για εξ αποστάσεως συμμετοχή συναδέλφων σε επιμορφωτικά προγράμματα. 
Hellenic Open University 1992-2000: From Planning to implementation
Authors: Κωστοπούλου Αγγελική
Published: June 2016

Η ίδρυση του Ελληνικού Ανοικτού Πανεπιστημίου (ΕΑΠ) σηματοδοτεί τη συστηματική εφαρμογή της Ανοικτής και εξ Αποστάσεως Εκπαίδευσης στην Ελλάδα (ΑεξΑΕ).
Η απόπειρα ίδρυσης του ΕΑΠ ήταν μακρόσυρτη και καλύπτει διάστημα οχτώ ετών από την ψήφιση του ιδρυτικού του νόμου το 1992 (ν. 2083/1992) έως και το έτος 2000, όπου το ΕΑΠ ανοίγει τις πύλες του στους πρώτους 5.000 φοιτητές, με ενδιάμεσο σταθμό τη ψήφιση του νόμου 2552/1997, που διέπει έκτοτε τη λειτουργία του πανεπιστημίου.
Στόχος του άρθρου αυτού είναι να παρουσιάσει το ιστορικό πλαίσιο και τις συνθήκες μέσα στις οποίες η διαδικασία ίδρυσης και ανάπτυξης του ΕΑΠ έλαβε χώρα. Θεωρούμε ότι η ανασκόπηση και η παρουσίαση αθέατων πλευρών της σύντομης ιστορίας του πανεπιστημίου, με τη βοήθεια της ποιοτικής μεθόδου και τη διενέργεια συνεντεύξεων σε βάθος, αποτελεί προϋπόθεση ώστε να κατανοηθεί σε όλο του το εύρος ο θεσμός της Aνοικτής και εξ Aποστάσεως Eκπαίδευσης στην Ελλάδα και ο μετέπειτα προσανατολισμός του επίσημου φορέα άσκησής της, που είναι το ΕΑΠ.
Distance collaborative performance of exercise in Greek Sign Language
Authors: Αδάμ Δήμητρα , Βασδέκη Ιωάννα , Δάκος Νίκος
Published: June 2016

Το άρθρο παρουσιάζει την εργασία μας και κατ’ επέκταση την εμπειρία που αποκομίσαμε κατά την εφαρμογή εξ αποστάσεως συνεργατικής δραστηριότητας σε ομάδα ακουόντων μαθητών νοηματικής γλώσσας. Το συνεργατικό σενάριο που χρησιμοποιήθηκε ονομάζεται Think-Pair-Share και η συνεργασία υποστηρίχτηκε από το Google+, το οποίο είναι ένα μέσο κοινωνικής δικτύωσης. Η δραστηριότητα εφαρμόστηκε σε δύο ξεχωριστά τμήματα διαφορετικού επιπέδου, τρίτου και τέταρτου κύκλου αντίστοιχα. Οι μαθητές κάθε τμήματος χωρίστηκαν σε ομάδες δύο ατόμων, συνεργάστηκαν μέσω τηλεδιάσκεψης για την απόδοση μιας άσκησης και ανέβασαν σε μορφή βίντεο την απάντησή τους στην κοινότητα του Google+, η οποία αναπτύχθηκε για τις ανάγκες αυτής της δραστηριότητας. Στη συνέχεια, οι ομάδες αξιολόγησαν την κάθε απάντηση με χρήση σχολίων. Στο τέλος, ο καθηγητής ανέβασε το δικό του βίντεο με τη σωστή απόδοση και έκανε παρατηρήσεις στα βίντεο και τα σχόλια των ομάδων. Το Google+ βοήθησε στην υποστήριξη της συνεργασίας τόσο μεταξύ των μελών μέσα στην ομάδα όσο και μεταξύ των ομάδων.
Η χρήση και η χρησιμότητα των διαδικτυακών μαθησιακών κοινοτήτων για τη μαθησιακή διεργασία
Authors: Μελίδου Ελένη , Αυγερινού Μαρία
Published: June 2016

Η νέα τάση που επικρατεί τελευταία στο χώρο της διαδικτυακής μάθησης (online learning) βασιζόμενη σε θεωρίες όπως ο «κοινωνικός εποικοδομισμός», είναι η συμμετοχή των μαθητευόμενων σε διαδικτυακές μαθησιακές κοινότητες. Τα άτομα που συμμετέχουν στις κοινότητες αυτές, έχουν ως σκοπό τους ν’ αποκτήσουν ή να εμπλουτίσουν τις γνώσεις τους πάνω σε κάποιο αντικείμενο, μέσω της αλληλεπίδρασης και συνεργασίας τους με άλλους συμμετέχοντες. Τα ερωτήματα που προκύπτουν λοιπόν είναι δύο: Πρώτον, σε ποιους τομείς και με τι τρόπο χρησιμοποιούνται οι διαδικτυακές μαθησιακές κοινότητες στη μάθηση και δεύτερον, κατά πόσο είναι χρήσιμες για τη μαθησιακή διεργασία, δηλαδή κατά πόσο οδηγούν σ’ ένα καλό μαθησιακό αποτέλεσμα. Σκοπός της παρούσας μελέτης, είναι ν’ απαντήσει σ’ αυτά τα ερωτήματα σχετικά με τη χρήση και χρησιμότητα των διαδικτυακών μαθησιακών κοινοτήτων για τη μάθηση. Προς εκπλήρωση του σκοπού αυτού χρησιμοποιήθηκε η μέθοδος τηςβιβλιογραφικής επισκόπησης διάφορων βιβλίων, διαδικτυακών βάσεων δεδομένων, πρακτικών συνεδρίων, αλλά κυρίως, άρθρων ξενόγλωσσων επιστημονικών περιοδικών σχετικών με το αντικείμενο. Η έρευνα ανέδειξε ότι οι διαδικτυακές μαθησιακές κοινότητες χρησιμοποιούνται σε διάφορους τομείς τόσο εντός, όσο κι εκτός του εκπαιδευτικού συστήματος, κατ’ ένα τυπικό, κατά συνθήκη τυπικό ή άτυπο τρόπο. Μπορούν ν’ αποβούν πολύ χρήσιμες για τη μαθησιακή διεργασία, όμως θα πρέπει να χειριζόμαστε την όλη διαδικασία προσεκτικά, καθώς υπάρχουν παράγοντες που και προάγουν, αλλά και κάποιοι που δυσχεραίνουν την αποτελεσματικότητα της μάθησης
Σχολική εξ αποστάσεως εκπαίδευση: Καταγραφή και συζήτηση μίας βιβλιογραφικής επισκόπησης
Authors: Mίμινου Ανθία , Σπανακά Αδαμαντία
Published: June 2016

Η παρούσα εισήγηση επικεντρώνεται στο πεδίο της σχολικής εξ αποστάσεως εκπαίδευσης, όπως αυτό σκιαγραφείται μέσα από τη σχετική βιβλιογραφική επισκόπηση που έγινε σε πηγές δημοσιευμένες στην Ελλάδα και το εξωτερικό. Η εισήγηση προσδιορίζει εξ αρχής το αρχικό της ερέθισμα, περιγράφει το μεθοδολογικό της πλαίσιο και μετά από έναν ορισμό του ευρύτερου πεδίου και των παραμέτρων του, καταγράφει συγκριτικά τα αποτελέσματα της βιβλιογραφικής επισκόπησης. Τα αποτελέσματα παρουσιάζονται και συζητιώνται ανά θεματική κατηρορία, αναδεικνύοντας τα κύρια συμπεράσματα ως προς τις τάσεις που κυριαρχούν και τις εξελίξεις που διαφαίνονται διεθνώς –αλλά και ειδικότερα στην Ελλάδα- στο πεδίο της έρευνας στη σχολική εξ αποστάσεως εκπαίδευση.
Η σχέση της ετοιμότητας για αυτοκατευθυνόμενη μάθηση των φοιτητών/τριών του Ε.Α.Π., με την ικανοποίηση από την μαθησιακή τους εμπειρία
Authors: Μίχης Αναστάσιος , Γκιόσος Ιωάννης
Published: June 2016

Σκοπός της παρούσας έρευνας ήταν η διερεύνηση των σχέσεων: α) της συνολικής ετοιμότητας για αυτοκατευθυνόμενη μάθηση των φοιτητών/τριών του Ε.Α.Π. με τη συνολική ικανοποίηση που εισέπραξαν από το περιβάλλον μάθησης του Ε.Α.Π. και β) των παραγόντων της ετοιμότητας για αυτοκατευθυνόμενη μάθηση με τους παράγοντες της ικανοποίησης. Στην έρευνα συμμετείχαν 100 προπτυχιακοί και μεταπτυχιακοί φοιτητές/τριες, του Ακαδημαϊκού Έτους 2012-2013. Για την μέτρηση των δύο μεταβλητών χρησιμοποιήθηκαν οι κλίμακες της 1) «Ετοιμότητας αυτοκατευθυνόμενης μάθησης για τη νοσηλευτική εκπαίδευση» (SDLRS-NE) και 2) «Διερεύνησης του περιβάλλοντος μάθησης στην εκπαίδευση από απόσταση» (DELES). Από τον έλεγχο των συσχετίσεων προέκυψαν: 1) σχετικώς, υψηλή θετική συσχέτιση της συνολικής ετοιμότητας για αυτοκατευθυνόμενη μάθηση με τη συνολική ικανοποίηση και 2) χαμηλές έως μέτριες θετικές συσχετίσεις μεταξύ των παραγόντων των δύο μεταβλητών. Τα αποτελέσματα έδειξαν ότι όσο αυξάνεται η ετοιμότητα των φοιτητών/τριών για αυτοκατευθυνόμενη μάθηση τόσο αυξάνεται και η πιθανότητα να αισθάνονται ικανοποιημένοι από το περιβάλλον μάθησης του Ε.Α.Π. και το αντίστροφο.
Αξιολόγηση εκπαιδευτικού λογισμικού σε σχέση με τη μαθησιακή του αποτελεσματικότητα: η περίπτωση του διαδικτυακού παιχνιδιού GREPOLIS κι η παιδαγωγική του ένταξη για τη διδασκαλία του μαθήματος της Ιστορίας στη Δ΄ Δημοτικού
Authors: Γρηγοράκη Μαρία , Περάκη Φρατζέσκα , Πολίτη Αγγελική
Published: June 2016

Στη σύγχρονη ψηφιακή εποχή ολοένα και περισσότεροι ερευνητές τάσσονται υπέρ της παιδαγωγικής αξιοποίησης των διαδικτυακών παιχνιδιών θεωρώντας ότι δημιουργούν ένα ευχάριστο διαδραστικό περιβάλλον «μάθησης βασισμένης στο παιχνίδι» (Game-based Learning). Πράγματι, τα «εκπαιδευτικά ψηφιακά παιχνίδια» (Tang, S., et al. 2009: 4) κρίνονται ως ιδανικά και ασφαλή περιβάλλοντα μάθησης και απόκτησης εκπαιδευτικών εμπειριών, αλλά παράλληλα στερούνται επαρκούς αξιολόγησης που θα μπορεί να κρίνει κατά πόσο τα ψηφιακά αυτά παιχνίδια μπορούν να χρησιμοποιηθούν στην εκπαιδευτική διαδικασία. Στόχος, επομένως, της παρούσας εισήγησης είναι να επιχειρήσει να αξιολογήσει το δημοφιλές διαδικτυακό παιχνίδι GREPOLIS, που αποτελεί και εμπορικό παιχνίδι ρόλων μαζικής συμμετοχής, ως προς την παιδαγωγική του επάρκεια κάνοντας χρήση ενός πρότυπου μοντέλου ποιοτικής αξιολόγησης ώστε να διερευνηθεί κατά πόσο ένα τέτοιο διαδικτυακό παιχνίδι μπορεί να αποτελέσει «σοβαρό» και αξιόπιστο μεθοδολογικό εργαλείο για τη διδασκαλία του γνωστικού αντικειμένου της Ιστορίας στη Δ΄ Δημοτικού.
Αξιολόγηση εισαγωγής φορητών υπολογιστών στη δημόσια εκπαίδευση: Ερωτηματολόγιο και Διαδικασία Έρευνας
Authors: Αγγελόπουλος Π. , Μεϊντάνης Σ. , Βαγγελάτος Α.
Published: June 2016

Η αξιοποίηση υποδομών ΤΠΕ στην εκπαίδευση έχει μακρά ιστορία τόσο στη χώρα μας όσο και αλλού. Συνεπώς η εμπειρία που έχει αποκτηθεί αλλά και το σχετικό βιβλιογραφικό υλικό είναι κάτι παραπάνω από εκτενές. Με βάση το τελευταίο, ελάχιστοι είναι πλέον οι ερευνητές ή οι ενεργοί εκπαιδευτικοί που θα αρνιόντουσαν ότι η ένταξη νέων τεχνολογιών στην τάξη έχει οφέλη για την εκπαιδευτική διαδικασία. Αντίθετα, ο βασικός πλέον σκεπτικισμός εστιάζεται στο «ποιά είναι η καλύτερη επένδυση», δεδομένης της οικονομικής κρίσης και της επιτακτικής ανάγκης βέλτιστης αξιοποίησης των μειωμένων προϋπολογισμών. Για να απαντηθούν ερωτήματα σαν κι αυτό, είναι ανάγκη να αξιολογούνται οι δράσεις που υλοποιούνται ώστε στη συνέχεια να μπορούν να σχεδιαστούν σε αντικειμενική βάση τα επόμενα βήματα. Στο πλαίσιο αυτό στην παρούσα εργασία, περιγράφονται τα πρώτα στάδια αξιολόγησης της δράσης «Μαθητικός Υπολογιστής» (σχολικό έτος 2009-10): η κατασκευή του ερωτηματολογίου και η διαδικασία υλοποίησης της έρευνας.ee
Η υποστήριξη, μέσω της επικοινωνίας, των σπουδαστών στην ΑεξΑΕ από τον Καθηγητή-Σύμβουλο
Authors: Κωνσταντοπούλου Φωτεινή , Αντωνίου Παναγιώτης , Αποστολάκης Εμμανουήλ , Λιοναράκης Αντώνης
Published: June 2016

Η Ανοικτή και εξ Αποστάσεως Εκπαίδευση (ΑεξΑΕ) βασίζεται στην υποστήριξη του σπουδαστή από το εκπαιδευτικό ίδρυμα. Στο Ελληνικό Ανοικτό Πανεπιστήμιο (ΕΑΠ), κυρίαρχο πρόσωπο της εκπαιδευτικής διαδικασίας είναι ο Καθηγητής-Σύμβουλος (ΚΣ) που αναλαμβάνει τη διευκόλυνση, την ενίσχυση και την ενθάρρυνση της μαθησιακής πορείας του σπουδαστή, καθοδηγώντας, υποκινώντας, αξιολογώντας, συμβουλεύοντας και εμψυχώνοντάς τον. Τον σύνθετο αυτό ρόλο ο ΚΣ τον ασκεί μέσω της αμφίδρομης επικοινωνίας με τον σπουδαστή, η οποία αποτελεί σύμφυτο του ορισμού της εξ αποστάσεως εκπαίδευσης χαρακτηριστικό. Η επάρκεια αυτού του ρόλου του θεμελιώνεται στα χαρακτηριστικά, προσωπικότητα, στάσεις, γνώσεις, ικανότητες του ΚΣ. Σκοπός της παρούσας εργασίας ήταν, αξιοποιώντας τα ευρήματα 22 εμπειρικών μελετών, να περιγράψει αυτό που συμβαίνει στο ΕΑΠαποδίδοντας τη συνολική εικόνα της κατάστασης σε σχέση με την υποστήριξη που αναζητούν οι σπουδαστές του από την επικοινωνία με τον ΚΣ. Από τα συμπεράσματα που προέκυψαν, από την ανάλυση των κειμένων και τη συστηματοποίηση των δεδομένων, αναδεικνύεται η σημασία της άμεσης «πρόσωπο με πρόσωπο» επικοινωνίας ˑ επισημαίνεται η ανάγκη των σπουδαστών πρωτίστως για ακαδημαϊκού τύπου υποστήριξη, και ιδιαίτερα για βοήθεια σε σχέση με την εκπόνηση των γραπτών εργασιών ˑ καταγράφεται ένα πλέγμα χαρακτηριστικών που απαιτεί ο ρόλος του ΚΣ ώστε αυτός να ανταποκριθεί στις ανάγκες των σπουδαστών για υποστήριξη της πορείας των σπουδών τους.
Η Ανοικτή και Εξ αποστάσεως Εκπαίδευση στη Δευτεροβάθμια Εκπαίδευση σε διεθνές επίπεδο. Παράγοντες που επηρεάζουν την εκπλήρωση του ιδεώδους της Ανοικτής εκπαίδευσης
Authors: Τζέμου Χριστίνα , Σοφός Λοΐζος
Published: June 2016

Στην παρούσα μελέτη διερευνάται η ΑεξΑΕ στη δευτεροβάθμια εκπαίδευση σε διεθνές επίπεδο και οι παράγοντες που επηρεάζουν την εκπλήρωση του ιδεώδους της ανοικτής εκπαίδευσης. Τα κριτήρια της ανοικτότητας, όπως έχουν τεθεί από τους θεωρητικούς της ανοικτής εκπαίδευσης, αποτέλεσαν το θεωρητικό υπόβαθρο της εργασίας και στη συνέχεια το αντικείμενο της έρευνας μας, προκειμένου να διαπιστώσουμε εάν αυτά υιοθετούνται από τα σχολικά ιδρύματα. Η διατριβή συνιστά μια διερευνητική περιγραφική ποιοτική έρευνα και συγκεκριμένα ο σκοπός της είναι η σύγκριση του τρόπου λειτουργίας των σχολικών μονάδων σε ό,τι αφορά στις διαστάσεις της ανοικτότητας.
Η μουσική και οι ήχοι της φύσης σε μια διαθεματική διδασκαλία με τεχνολογικά μέσα
Authors: Καράμπελα Ρεβέκκα-Αθηνά
Published: June 2016

Η μουσική μπορεί να αποτελέσει το μέσο μιας δημιουργικής μάθησης και της ολόπλευρης ανάπτυξης του ανθρώπου. Η παρούσα εργασία παρουσιάζει μια εκπαιδευτική παρέμβαση που πραγματοποιήθηκε στη Β΄ τάξη του δημοτικού σχολείου Σταμάτας στο πλαίσιο του μεταπτυχιακού μαθήματος «Η μουσική σαν μέσο στην διαθεματική εκπαίδευση με χρήση νέων τεχνολογιών» του διατμηματικού ΠΜΣ «Τεχνολογίες της Πληροφορίας και της Επικοινωνίας για την Εκπαίδευση». Βασικός σκοπός της παρέμβασης ήταν να έρθουν οι μαθητές σε επαφή με ήχους της φύσης, να φτιάξουν τα δικά τους ηχοτοπία πλούσια από ακούσματα της φύσης και να δημιουργήσουν ένα ψηφιακό παραμύθι το οποίο να επενδύσουν ηχητικά (βάζοντας αφήγηση, φυσικούς ήχους και τραγούδι). Οι μαθητές με τη χρήση ΤΠΕ και τη βοήθεια συγκεκριμένων λογισμικών (movie maker, power point, NGA kids JUNGLE interactive, wildmusic soundscapes και audacity) προσπάθησαν όχι μόνο να μάθουν περισσότερα για τη φύση αλλά και να παράγουν εξολοκλήρου ένα ψηφιακό παραμύθι. Έτσι, ο ήχος και η μουσική γίνονται αφορμή για δημιουργική μάθηση.
Αξιολόγηση της πλατφόρμας εξ αποστάσεως εκπαίδευσης MaKCs της Ευρωπαϊκής Υπηρεσίας για την Ασφάλεια στη Θάλασσα (EMSA) στο θεματικό αντικείμενο της επιθεώρησης πλοίων.
Authors: Κάσση Βασιλική , Αυγερινού Μαρία
Published: June 2016

Ένας πολύ δυναμικός επαγγελματικός τομέας είναι αυτός των Επιθεωρητών του Κράτους Λιμένα, των οποίων την εκπαίδευση έχει αναλάβει η Ευρωπαϊκή Υπηρεσία για την Ασφάλεια στη θάλασσα (EMSA), που από το 2011 λειτουργεί μια πλατφόρμα (MaKCs) η οποία παρέχει ασύγχρονη τηλεκπαίδευση στους επιθεωρητές πλοίων.
Με την παρούσα έρευνα επιχειρήθηκε η αξιολόγηση αυτής της διαδικτυακής εκπαιδευτικής πλατφόρμας, εστιάζοντας στην αποτίμηση του βαθμού ικανοποίησης των χρηστών της. Χρησιμοποιήθηκε η πολυμεθοδική προσσέγγιση και για τη συλλογή των στοιχείων έγινε χρήση ερωτηματολογίων και ημιδομημένων συνεντεύξεων.
Η ανάλυση των δεδομένων έδειξε ότι, γενικότερα, οι εκπαιδευόμενοι έμειναν ικανοποιημένοι από την εξ αποστάσεως αυτή εμπειρία τους, εκτιμώντας ιδιαίτερα την παρατεταμένη χρήση του εκπαιδευτικού μέσου «βίντεο». Ωστόσο, εντοπίστηκαν ορισμένα στοιχεία που τους απογοήτευσαν, εστιάζοντας, κυρίως στην έλλειψηεπικοινωνίας και αλληλεπίδρασης. Τα παραπάνω έθεσαν το πλαίσιο συγκεκριμένων προτάσεων για την παιδαγωγική βελτίωση της πλατφόρμας, όπως την ενίσχυσή της με διαδικτυακά εργαλεία επικοινωνίας.
Αξιοποίηση του LAMS για τη σχεδίαση διαδικτυακών δραστηριοτήτων: στάσεις φοιτητών σχετικά με το ρόλο του εκπαιδευτή και τις κατηγορίες εργαλείων LAMS
Authors: Φράγκου Όλγα , Δαούσης Δημήτριος , Λαζαρόπουλος Σπυρίδων
Published: June 2016

Η εισαγωγή μοντέλων μικτής μάθησης σε Προγράμματα Σπουδών (ΠΣ) εκπαιδευτικών οργανισμών και Ιδρυμάτων Ανώτατης Εκπαίδευσης αποτελεί κυρίαρχη τάση για την παροχή Ανοικτής και Εξ Αποστάσεως Εκπαίδευσης (ΑΕξΑΕ). Σκοπός της παρούσας πιλοτικής έρευνας, αποτέλεσε η διερεύνηση της χρήσης του Learning Activity Management System (LAMS) στο πλαίσιο της εκπαιδευτικής πρακτικής του Ελληνικού Ανοικτού Πανεπιστημίου (ΕΑΠ). Η παρούσα εργασία παρουσιάζει τα πιλοτικά δεδομένα εμπειρικής έρευνας, περιορισμένης έκτασης, που διεξήχθη στο ΕΑΠ από την ερευνητική ομάδα σχεδίασης δραστηριοτήτων του Εργαστηρίου Εκπαιδευτικού Υλικού και Εκπαιδευτικής Μεθοδολογίας (ΕΕΥΕΜ). Για τις ανάγκες της παρούσας έρευνας, σε (1) Θεματική Ενότητα (ΘΕ) ανά Σχολή του ΕΑΠ κατά το ακαδημαϊκό έτος 2012-2013, σε περιορισμένη πιλοτική βάση, σχεδιάστηκαν, αναπτύχθηκαν, εφαρμόστηκαν και αξιολογήθηκαν ακολουθίες μαθησιακών δραστηριοτήτων LAMS με τη σύμπραξη Μελών Συνεργαζόμενου Εκπαιδευτικού Προσωπικού (ΣΕΠ) του ΕΑΠ και μεθοδολογία επιλεγμένη από το ΕΕΥΕΜ. Συγκεντρώθηκαν ποσοτικά δεδομένα, σε περιορισμένο ωστόσο αριθμό δείγματος, τα οποία ανέδειξαν: α) κυρίαρχες στάσεις των φοιτητών στο ρόλο του εκπαιδευτή κατά τη διάρκεια υλοποίησης μίας διαδικτυακής δραστηριότητας στο LAMS, β) τα Εργαλεία Πληροφόρησης ως περισσότερο σημαντικά, έπειτα τα Εργαλεία Αξιολόγησης και Ανατροφοδότησης και τέλος τα Εργαλεία Συνεργασίας.
Αυτοαξιολόγηση εκπαιδευτικού έργου σε επίπεδο σχολικών μονάδων πρωτοβάθμιας εκπαίδευσης: απόψεις εκπαιδευτικού προσωπικού
Authors: Πίος Στέφανος
Published: June 2016

Η αξιολόγηση του εκπαιδευτικού έργου αποτελεί μείζον εκπαιδευτικό ζήτημα. Στην Ελλάδα μέχρι το 1982 επικρατούσε ο θεσμός του επιθεωρητή ενώ από το 1982 μέχρι σήμερα επικρατεί απουσία αξιολόγησης αν και η πολιτεία φρόντιζε κατά καιρούς να ψηφίζει νόμους που όμως παρέμειναν ανενεργοί. Η αξιολόγηση συνδέθηκε με αρκετές προσπάθειες εκπαιδευτικής μεταρρύθμισης και έγινε πεδίο διαμάχης ανάμεσα σε εκπαιδευτικούς φορείς. Δεν λήφθηκε ποτέ σοβαρά η άποψη πως η αξιολόγηση αποτελεί σημαντικό επιστημονικό πεδίο της εκπαίδευσης με μεγάλες κοινωνικοπολιτικές διαστάσεις.
Στο πλαίσιο όλης αυτής της προβληματικής και με την αφορμή την ψήφιση του τελευταίου νόμου 3848/2010 για την αυτοαξιολόγηση του εκπαιδευτικού έργου πραγματοποιήσαμε ποσοτική έρευνα σε σχολεία της πρωτοβάθμιας εκπαίδευσης Μαγνησίας. Επιλέχθηκε, λόγω πίεσης χρόνου, η επισκόπηση μικρής κλίμακας με τη συμπλήρωση ερωτηματολογίου και διερεύνηση των απόψεων των εκπαιδευτικών της περιοχής. Το δείγμα αποτέλεσαν 195 εκπαιδευτικοί πρωτοβάθμιας εκπαίδευσης όλων των ειδικοτήτων σε όλη την περιοχή της Μαγνησίας.
Η έρευνα εστίασε το ενδιαφέρον της στην ανίχνευση των απόψεων των εκπαιδευτικών για την αξιολόγηση. Ιδιαίτερα ερευνήθηκαν οι απόψεις τους για την αναγκαιότητα της αξιολόγησης και για τη σύνδεση της αξιολόγησης με τη βελτίωση της ποιότητας της παρεχόμενης εκπαίδευσης. Τα αποτελέσματα φανερώνουν την επιθυμία των εκπαιδευτικών να υπάρξει αξιολόγηση αν και η έλλειψη κουλτούρας αξιολόγησης αναδεικνύει πως δεν γνωρίζουν τι αξιολόγηση θέλουν. Αντίθετα κατανοούν και αποδέχονται όλες τις παραμέτρους που σχετίζονται με την ποιότητα της εκπαίδευσης και επιθυμούν ο σκοπός της αξιολόγησης να είναι η βελτίωση της ποιότητας της εκπαίδευσης.
Μεθοδολογία αξιοποίησης εφαρμογών λογισμικού σε παιδιά με προβλήματα γλωσσικής ανάπτυξης
Authors: Καραβελάκη Μαρία
Published: June 2016

Κάθε παιδί με προβλήματα γλωσσικής ανάπτυξης ή μαθησιακές δυσκολίες θα πρέπει να αντιμετωπίζεται εξατομικευμένα ώστε να καλύπτονται οι ιδιαίτερες ανάγκες του.
Η εισήγηση αυτή παρουσιάζει τον σχεδιασμό που ακολουθήθηκε προκειμένου εκπαιδευτικά λογισμικά εστιασμένα στο χώρο της ειδικής αγωγής να δημιουργούν ένα πολύ-αισθητηριακό περιβάλλον για το παιδί, τον τρόπο αξιοποίησης αυτών των εφαρμογών στο εκπαιδευτικό περιβάλλον και τέλος, τα εργαλεία που προσφέρουν στον εκπαιδευτικό, προκειμένου να εξατομικεύσει την εκπαίδευση και να καλύψει τις ιδιαίτερες ανάγκες του κάθε παιδιού.
Σχεδιασμός και Υλοποίηση ενός Προγράμματος Συμπληρωματικής εξ Αποστάσεως Εκπαίδευσης στη Δευτεροβάθμια Εκπαίδευση στο μάθημα των Μαθηματικών
Authors: Λιακέας Παναγιώτης , Γολικίδου Λεμονιά
Published: June 2016

Τις τελευταίες δεκαετίες οι ραγδαίες εξελίξεις σε όλους τους τομείς-κοινωνικούς, πολιτικούς, οικονομικούς και τεχνολογικούς-επαναπροσδιορίζουν τον ρόλο του σχολείου, επιβάλλοντας αλλαγές στις μαθησιακές διεργασίες. Τα Νέα Προγράμματα Σπουδών (Πρόγραμμα Σπουδών, 2011) στοχεύουν στο να αναπτύξουν οι μαθητές-και μελλοντικά πολίτες-δεξιότητες με τις οποίες θα μπορούν να ανταποκριθούν στις ανάγκες και τις προκλήσεις της νέας εποχής. Ένας από τους στόχους αυτούς αποτελεί και η βελτίωση των δεξιοτήτων στα Μαθηματικά. Τα Λογισμικά των Μαθηματικών και η ενσωμάτωσή τους στην διδασκαλία μπορούν να γίνουν το μέσο που θα συμβάλλει στην οικοδόμηση της γνώσης, καθώς δίνουν τη δυνατότητα με την κατάλληλη αξιοποίηση, να ενεργοποιήσουν τους μαθητές και να βελτιώσουν την ποιότητα της προσφερόμενης εκπαίδευσης. Στην παρούσα εργασία παρουσιάζεται μια μελέτη περίπτωσης ενός σχολείου δευτεροβάθμιας εκπαίδευσης της Αττικής, στο οποίο εφαρμόστηκε μια συμπληρωματική εξ αποστάσεως σχολική εκπαίδευση που αφορούσε το μάθημα των Μαθηματικών. Ο σχεδιασμός και η εφαρμογή της παρούσης εκπαιδευτικής παρέμβασης βασίστηκε στο Claroline, ένα Σύστημα Διαχείρισης Περιεχομένου Μάθησης, αξιοποίησε το GeoGebra, μια ελεύθερη και πολλών πλατφόρμων εφαρμογή μαθηματικών για όλα τα επίπεδα της εκπαίδευσης, χρησιμοποίησε ψηφιακό εκπαιδευτικό υλικό, δημιουργώντας έτσι ένα πρόγραμμα εξ αποστάσεως εκπαίδευσης, συμπληρωματικό της συμβατικής και προβλεπόμενης από το Πρόγραμμα Σπουδών.
Η μέθοδος της χρήσης έργων τέχνης στην εκπαίδευση ενηλίκων: Μια μελέτη περίπτωσης για τη διδασκαλία της επίδρασης των ανθρώπινων δραστηριοτήτων στην προστασία του περιβάλλοντος
Authors: Λιόβας Δημήτριος , Δέγγλερη Σοφία
Published: June 2016

Η παρούσα εργασία αφορά στην παρουσίαση μίας καλής πρακτικής μέσα από ένα σχέδιο μαθήματος για τη διδασκαλία του θέματος «Προστασία του περιβάλοντος» αξιοποιώντας τη μέθοδο της Τέχνης. Το διδακτικό σενάριο σχεδιάστηκε στο πλαίσιο της εκπαίδευσης ενηλίκων στοχεύοντας στην κατανόηση των αλληλεπιδράσεων ανθρώπου – περιβάλλοντος, στην κριτική προσέγγιση του θέματος, στην ανάπτυξη δημιουργικής σκέψης και σχέσεων συνεργασίας καθώς και στην αξιοποίηση του Η/Υ και του διαδικτύου. Περιλαμβάνει 3 ενότητες των 10 διδακτικών ωρών η κάθε μία και η μέθοδος της Τέχνης εφαρμόζεται στην δεύτερη ενότητα περιλαμβάνοντας έξι στάδια. Για τη διερεύνηση των εκπαιδευτικών αναγκών χρησιμοποιούνται οι τεχνικές της συνέντευξης, του ερωτηματολογίου και της ανάλυσης περιεχομένου.
Η Συμβολή των «Κοινωνικών» Εργαλείων Web 2.0 στην Οικοδόμηση της Συνεργατικής Γνώσης
Authors: Σύβακα Τριανταφυλλιά , Γκινούδη Αθηνά
Published: June 2016

Τα κοινωνικά λογισμικά, τα οποία χρησιμοποιούνται καθημερινά από τους νέους, έχουν ήδη αλλάξει τον τρόπο που οι μαθητές προσλαμβάνουν την πληροφορία και τη γνώση. Σε συνέχεια αυτών, η εισαγωγή των «κοινωνικών» εργαλείων web 2.0 στην εκπαίδευση καθιστούν τη μαθησιακή διαδικασία πιο οικεία και ελκυστική διευκολύνουν την ομαδοσυνεργατική μάθηση, τη δημιουργία συνθετικών εργασιών και μέσω της επικοινωνίας απομακρυσμένων σχολείων καλλιεργούν την διαπολιτισμικότητα. Η εκπαίδευση είναι τώρα ανεξάρτητη από χρόνο και τόπο, μπορεί και γίνεται εξατομικευμένη, ανταποκρινόμενη στα ενδιαφέροντα του κάθε μαθητή, ενώ παρέχονται πολλαπλές δυνατότητες αναζήτησης και επεξεργασίας δεδομένων. Η εργασία αυτή προσπαθεί να διερευνήσει κατά πόσο η εφαρμογή της συνεργατικής μάθησης, με διαδικτυακή συνεργασία από απόσταση μαθητών από διάφορα Σχολεία Δευτεροβάθμιας εκπαίδευσης συμβάλλει στην προετοιμασία μαθητών για την αυτορρύθμιση της διαδικασίας μάθησης, βελτιώνει τις επικοινωνιακές τους δεξιότητες, καθώς και τις δεξιότητες στην χρήση και αξιοποίηση των νέων τεχνολογιών. Τα συμπεράσματα παρουσιάζονται μέσα από 4 μελέτες περίπτωσης δημιουργίας διαδικτυακών μαθησιακών κοινoτήτων μέσα από πλατφόρμες wiki, στις οποίες συνεργάστηκαν μαθητές και εκπαιδευτικοί από απομακρυσμένα Σχολεία. Η εξ αποστάσεως συνεργασία περιελάμβανε ποικιλία εκπαιδευτικών τεχνικών, τηλεδιασκέψεις και ανταλλαγή επισκέψεων, ενώ ο ρόλος των εκπαιδευτικών ήταν υποστηρικτικός με έμφαση να δίνεται στην ενίσχυση της διαδικασίας της μάθησης, στην ενεργοποίηση όλου του μαθητικού δυναμικού και όχι απαραίτητα στο τελικό προϊόν.
Η διασφάλιση της ποιότητας στην ανοικτή και εξ αποστάσεως ανώτατη εκπαίδευση: Μία διεθνής καταγραφή
Authors: Αποστολίδη Κωστίτσα , Σπανακά Αδαμαντία
Published: June 2016

Η διασφάλιση της ποιότητας αποτελεί ένα από τα πιο σημαντικά ζητήματα στην ανοικτή και εξ αποστάσεως εκπαίδευση. Τα τελευταία χρόνια, έχει σημειωθεί σημαντική αύξηση των διαδικασιών διασφάλισης της ποιότητας με στόχο τη βελτίωση της παρεχόμενης εκπαίδευσης και τη λογοδοσία των ιδρυμάτων. Στην παρούσα εργασία γίνεται μια προσπάθεια καταγραφής των πρακτικών διασφάλισης της ποιότητας στην ανοικτή και εξ αποστάσεως τριτοβάθμια εκπαίδευση, ανά τον κόσμο. Τα συστήματα διασφάλισης της ποιότητας στα ανώτατα εκπαιδευτικά ιδρύματα που παρέχουν ανοικτή και εξ αποστάσεως εκπαίδευση δεν είναι ίδια για όλες τις χώρες. Οι διαδικασίες που ακολουθούνται είναι διαφορετικές και εξαρτώνται από τις συνθήκες της κάθε χώρας.
Development and Integration of Teleconference services in Moodle
Authors: Γώττας Φίλιππος
Published: June 2016

Αντικείμενο της παρούσας εργασίας είναι η ανάπτυξη μιας εφαρμογής τηλεδιάσκεψης και η ενσωμάτωσή της στην πλατφόρμα τηλεκπαίδευσης Moodle. Ο εκπαιδευόμενος (χρήστης) αφού εισέλθει στο Moodle επιλέγει τη δραστηριότητα τηλεδιάσκεψης και εισέρχεται στο χώρο όπου πραγματοποιείται η τηλεδιάσκεψη. Η εφαρμογή τηλεδιάσκεψης μπορεί να εξυπηρετήσει εννέα εκπαιδευόμενους μαζί με το εκπαιδευτή. Με την είσοδο στην εφαρμογή τηλεδιάσκεψης η εικόνα του εκπαιδευόμενου αποστέλλεται σ’ όλους τους συμμετέχοντες και ο ίδιος λαμβάνει τις εικονοροές των υπολοίπων. Ο καθηγητής, που είναι και ο επιβλέπων της τηλεδιάσκεψης, μπορεί να ανεβάσει στον εξυπηρετητή διαφάνειες και να τις παρουσιάσει στους συμμετέχοντες. Η εφαρμογή διαθέτει επιπλέον: κοινόχρηστα απομακρυσμένα αντικείμενα για ψηφοφορία καθώς και ένα αντικείμενο κατάδειξης(κόκκινη μπάλα). 
Design of a Web Application and its Set Up for Distance Laboratory Exercise
Authors: Δίντσιος Νικόλαος , Πολάτογλου Χαρίτων
Published: June 2016

Ένα νέο πεδίο στην εκπαίδευση είναι και η εξ αποστάσεως διδασκαλία. Για να αναπτυχθεί μια τέτοια διαδικασία απαιτείται ένας συνδιασμός συνιστωσών όπως διαδίκτυο, ολοκληρωμένα κυκλώματα ανάπτυξη λογισμικού καθώς επίσης και χρήση μικροεπεξεργαστών. Η παρούσα εργασία ασχολείται ακριβώς με αυτό, δηλαδή την εξ αποστάσεως εκπαίδευση. Πιο συγκεκριμένα έχουμε υλοποιήσει σειρά εργαστηριακών ασκήσεων στις οποίες ο εκπαιδευόμενος εκτελεί πραγματικά πειράματα από απόσταση. Εδώ θα περιορίσουμε την παρουσίασή μας στην επιβεβαίωση του νόμου του Ohm.

Η κεντρική ιδέα είναι ο μαθητής/φοιτητής να συνδέεται μέσω του διαδικτύου σε μια ιστοσελίδα. Κατόπιν να εφαρμόζει διάφορες τιμές τάσης (μέσω της ιστοσελίδας) οι οποίες πραγματικά να εφαρμόζονται σε άγνωστο αντιστάτη. Μια κάμερα θα είναι εστιασμένη πάνω σε ένα πολύμετρο και έτσι ο χρήστης θα “διαβάζει” τις ενδείξεις για την ένταση του ρεύματος. Ταυτόχρονα με την εκτέλεση του πειράματος ο εκπαιδευόμενος θα συμπληρώνει και ένα φύλλο εργασίας με σκοπό την επίτευξη των διδακτικών στόχων.
Twitter as a tool for professional development and for broadening the personal learning network in education
Authors: Ελληνιάδου Έλενα , Ζακόπουλος Βασίλης
Published: June 2016

Το παρόν άρθρο προσπαθεί να αποτυπώσει συνοπτικά τον τρόπο αξιοποίησης του κοινωνικού δικτύου «Twitter» από την εκπαιδευτική κοινότητα και να εντοπίσει  θετικά και αρνητικά σημεία που προκύπτουν από τη χρήση του. Το Twitter είναι ένα κοινωνικό δίκτυο που παρέχει δυνατότητες επικοινωνίας και δικτύωσης και  μπορεί να αξιοποιηθεί στο χώρο της εκπαίδευσης ως διαδικτυακό εργαλείο για παιδαγωγικούς, διδακτικούς σκοπούς καθώς και για την επαγγελματική ανάπτυξη ενός εκπαιδευτικού. Χωρίς να παραβλέπονται οι αρνητικές πλευρές της κοινωνικής δικτύωσης συμβάλλει στη διαμόρφωση ενός Δικτύου Προσωπικής Μάθησης (PLN, Personal Learning Network), ικανό να στηρίξει και να ενθαρρύνει τη συναδελφικότητα και την εργασία των εκπαιδευτικών και να λειτουργεί επίσης, ως μία μόνιμη πηγή δια βίου μάθησης.  
Differences between Gender, Age, Attitudes and Intentions among University Students on their Future Student Postgraduate Greek Music and Dance Participation within the Hellenic Open University
Authors: Μπεμπέτσος Ευάγγελος
Published: June 2016

Σκοπός της έρευνας ήταν να διερευνήσει πιθανές διαφορές μεταξύ φύλου και ηλικίας φοιτητών/τριών του Ελληνικού Ανοικτού Πανεπιστημίου με τις στάσεις και τις προθέσεις τους για μελλοντική τους μεταπτυχιακή συμμετοχή, σε πρόγραμμα ελληνικής μουσικής και χορού, στο Ανοικτό Πανεπιστήμιο. Το δείγμα αποτέλεσαν 320 άτομα (180 γυναίκες, 140 άνδρες), ηλικίας από 18 έως 50 ετών. Το ερωτηματολόγιο που χρησιμοποιήθηκε ως όργανο μέτρησης ήταν η ελληνική έκδοση (Theodorakis, 1994) του «Ερωτηματολόγιου της Σχεδιασμένης Συμπεριφοράς» (Planned Behavior Theory Questionnaire) των Ajzen και Madden (1986). Αποτελείται από 10 ερωτήσεις, 6 σχετικές με τις «Στάσεις» και 4 σχετικές με τις «Προθέσεις».  Τα αποτελέσματα καταρχήν έδειξαν υψηλούς δείκτες εσωτερικής συνοχής (Cronbach’s α) και για τους δυο παράγοντες. Επίσης, παρουσιάστηκαν διαφορές στο δείγμα όσον αφορά το φύλο τόσο στις «Στάσεις», όσο και στις «Προθέσεις» τους. Πιο συγκεκριμένα, οι γυναίκες και στους δυο παράγοντες παρουσίασαν υψηλότερους δείκτες από ότι οι άνδρες. Συμπερασματικά, θα λέγαμε ότι το συγκεκριμένο ερωτηματολόγιο μπορεί να αποτελεί χρήσιμο όργανο για την καταγραφή των στάσεων των ατόμων σχετικά με τα μελλοντικά ακαδημαϊκά τους σχέδια και ότι οι γυναίκες συνεχίζουν να αποτελούν τον βασικό πυρήνα ενασχόλησης μεταπτυχιακού προγράμματος σε μουσική και χορό.  
Διαδικτυακό περιβάλλον μάθησης της ελληνικής ως δεύτερης και ως ξένης γλώσσας: Το Συνδυαστικό Δυναμικό Μοντέλο Γλωσσικής Μάθησης (ΣΔΜΓΜ)
Authors: Σπαντιδάκης Ιωάννης , Αναστασιάδης Παναγιώτης , Βασαρμίδου Δέσποινα
Published: June 2016

Αντικείμενο του άρθρου αυτού είναι το ηλεκτρονικό περιβάλλον μάθησης που υλοποιείται στο πλαίσιο του προγράμματος «Ελληνόγλωσση Διαπολιτισμική Εκπαίδευση στη Διασπορά». Σκοπός είναι να παρουσιαστούν τα βασικά παιδαγωγικά χαρακτηριστικά του περιβάλλοντος, οι θεωρητικές προσεγγίσεις στις οποίες στηρίχτηκε ο σχεδιασμός του και οι δυνατότητες που δίνει ως εργαλείο μάθησης και διδασκαλίας της ελληνικής ως δεύτερης, προκειμένου να αναδειχτεί η καινοτομία του στο συγκεκριμένο χώρο.
Η Διδασκαλία της Ελληνικής Γλώσσας μέσω μικτής μάθησης στο Σχολείο Δεύτερης Ευκαιρίας (ΣΔΕ) Αχαρνών
Authors: Λιναρδάτου Χαριτίνη , Παπαδάκης Σπύρος
Published: June 2016

Στα Σχολεία Δεύτερης Ευκαιρίας (Σ.Δ.Ε) αρκετοί εκπαιδευόμενοι έχουν εμπόδια στο να έχουν μια συνεπή φοίτηση. Οι δυσκολίες οφείλονται κυρίως σε προσωπικούς λόγους και στις επαγγελματικές υποχρεώσεις τους, οι οποίες συμπίπτουν με τις απογευματινές ώρες λειτουργίας του σχολείου. Προκειμένου οι εκπαιδευόμενοι να ξεπεράσουν αυτά τα εμπόδια φοίτησης προτείνεται η υιοθέτηση του μοντέλου μικτής μάθησης στα Σ.Δ.Ε. Στο άρθρο αυτό διερευνάται η αποτελεσματικότητα της διδασκαλίας της ελληνικής γλώσσας με συνδυασμό δια ζώσης και εξ αποστάσεως εκπαίδευσης στους εκπαιδευόμενους στο Σ.Δ.Ε Αχαρνών, κατά το σχολικό έτος 2012-2013. Η υλοποίηση του μοντέλου της μικτής μάθησης βασίστηκε σε προηγμένες εκπαιδευτικές τεχνολογίες όπως είναι το Learning Activity Management System (LAMS). Για την εξ αποστάσεως εκπαίδευση τους, αναπτύξαμε τρία (3) ψηφιακά μαθήματα στην πλατφόρμα του LAMS, τα οποία διατέθηκαν στους εκπαιδευόμενους συμπληρωματικά, για εκπόνηση μαθησιακών δραστηριοτήτων στην Ελληνική Γλώσσα από το σπίτι τους. Από τα αποτελέσματα της έρευνας διαπιστώθηκε ότι ένας αριθμός εκπαιδευομένων αφιέρωσε χρόνο εκτός του σχολείου για μελέτη από απόσταση μέσω διαδικτύου. Από αυτή τη μελέτη περίπτωσης διαπιστώνεται βελτίωση των μαθησιακών αποτελεσμάτων στην Ελληνική Γλώσσα, η ενίσχυση της αυτοπεποίθησης των ενηλίκων εκπαιδευόμενων και η αλλαγή στάση τους ως προς τη συμμετοχή τους σε προγράμματα της δια βίου μάθησης.
Ετοιμότητα Αυτο-κατευθυνόμενης Μάθησης Ενηλίκων Σπουδαστών Μεταπτυχιακών Πανεπιστημιακών Σπουδών από Απόσταση
Authors: Γιαννακοπούλου Ελένη , Χασάπης Δημήτρης
Published: June 2016

Το κύριο ερευνητικό ενδιαφέρον σε πανεπιστημιακά προγράμματα ανοιχτής και από απόσταση εκπαίδευσης εστιάζεται στη μάθηση, η οποία είναι εμπρόθετη και σχεδιασμένη, ενώ ως διδασκαλία μπορεί να θεωρηθεί κάθε δραστηριότητα η οποία σκόπιμα επιδιώκει να υποστηρίξει τη μάθηση των εκπαιδευομένων. Σε αυτές τις ανοικτές και από απόσταση καταστάσεις μάθησης οι εκπαιδευόμενοι πρέπει να διαθέτουν ετοιμότητα στη διάγνωση των μαθησιακών τους αναγκών, ευχέρεια στο καθορισμό των μαθησιακών τους στόχων, δυνατότητα να σχεδιάζουν τις δικές τους μαθησιακές διαδρομές, ικανότητα στην επιλογή και εφαρμογή κατάλληλων εκπαιδευτικών στρατηγικών, ευχέρεια προσδιορισμού των κατάλληλων μαθησιακών υλικών και δυνατότητα αξιολόγησης των μαθησιακών τους αποτελεσμάτων.
Παράλληλα, αυτός ο τύπος μάθησης προσιδιάζει σε ενήλικα άτομα αφού ο αυτοκαθορισμός αποτελεί το διακριτικό χαρακτηριστικό της μάθησης των ενηλίκων και από την οπτική αυτή η αυτό-κατευθυνόμενη μάθηση έχει τα τελευταία χρόνια εμπλουτίσει τον προβληματισμό της θεωρίας και της πρακτικής της εκπαίδευσης ενηλίκων. Στην εισήγηση αυτή παρουσιάζονται ευρήματα μιας έρευνας για την ετοιμότητα αυτό-κατευθυνόμενης μάθησης ενηλίκων σπουδαστών, οι οποίοι συμμετείχαν σε προγράμματα μεταπτυχιακών σπουδών από απόσταση στο Ελληνικό Ανοικτό Πανεπιστήμιο. Εκατόν ογδόντα έξι (186) σπουδαστές απάντησαν ένα ειδικά σχεδιασμένο ερωτηματολόγιο το οποίο διερευνούσε την ετοιμότητα, τη διαθεσιμότητα και την ευχέρεια τους στο σχεδιασμό, στην οργάνωση και στην υλοποίηση της μάθησης τους. Από την ανάλυση των δεδομένων της έρευνας εντοπίζονται παράγοντες οι οποίοι καθορίζουν την ετοιμότητα των σπουδαστών για την αποτελεσματική μάθηση και την ανταπόκρισή τους στις απαιτήσεις πανεπιστημιακών σπουδών από απόσταση.
Η επαγγελματική ανάπτυξη των σύγχρονων εκπαιδευτικών: Μοντέλο εφαρμογής της εξ αποστάσεως επιμόρφωσης στη διαπολιτισμική εκπαίδευση
Authors: Μπίκος Κωνσταντίνος , Τζιφόπουλος Μενέλαος
Published: June 2016

Η επιμόρφωση των εκπαιδευτικών σε θέματα που άπτονται τόσο του διδακτικού αντικειμένου όσο και της μεθόδευσης της διδασκαλίας φαίνεται να συνδέεται άρρηκτα με την επαγγελματική τους ανάπτυξη. Ο σύγχρονος έλληνας εκπαιδευτικός οφείλει να ανταποκριθεί στις απαιτήσεις που δημιουργεί η πολυπολιτισμική σύνθεση της τάξης μέσα από την υιοθέτηση των αρχών της διαπολιτισμικής εκπαίδευσης. Πολύτιμο εργαλείο για την επιμόρφωσή του μπορούν να προσφέρουν οι ΤΠΕ με τις εφαρμογές της ηλεκτρονικής εξ αποστάσεως επιμόρφωσης. Στην παρούσα δημοσίευση θα παρουσιαστούν τα αποτελέσματα από τις αξιολογήσεις που προσκόμισαν 1068 εκπαιδευτικοί από όλη την επικράτεια, όλων των ειδικοτήτων και των εκπαιδευτικών βαθμίδων, που συμμετείχαν σε συγκεκριμένο μοντέλο εξ αποστάσεως επιμόρφωσης, εστιασμένο σε ζητήματα διαπολιτισμικής εκπαίδευσης. Τα υποκείμενα της έρευνας αξιολόγησαν πολύ θετικά τη λειτουργικότητα και την αποτελεσματικότητα του μοντέλου μικτής ηλεκτρονικής μάθησης (blended e-learning) που εφαρμόστηκε. Συζητείται επιπλέον πιθανή εξάρτηση των αντιδράσεων από συγκεκριμένα χαρακτηριστικά του επαγγελματικού προφίλ των εκπαιδευτικών που συμμετείχαν.
Στάθμιση κλίμακας για την διαδραστική απόσταση στην εκπαίδευση από απόσταση
Authors: Γκιόσος Ιωάννης , Κουτσούμπα Μαρία , Μαυροειδής Ηλίας
Published: June 2016

Η παρούσα εργασία περιγράφει την ανάπτυξη και στάθμιση μιας κλίμακας για την αποτίμηση της αντιληπτής διαδραστικής απόστασης μεταξύ διδάσκοντα και μαθητευομένων στο πλαίσιο των μεταπτυχιακών σπουδών του Ελληνικού Ανοικτού Πανεπιστημίου. Με βάση την ανασκόπηση της βιβλιογραφίας προέκυψαν δύο διαστάσεις για την αντιληπτή διαδραστική απόσταση. Η διάσταση της συναντίληψης (co-understanding) και η διάσταση της συναίσθησης (awareness). Για το λόγο αυτό, κρίθηκε σκόπιμο να αναπτυχθούν δύο κλίμακες, μία για την κάθε διάσταση της αντιληπτής διαδραστικής απόστασης. Στην προκαταρκτική έρευνα διερευνήθηκε ο τρόπος με τον οποίο οι φοιτητές αντιλαμβάνονται την διαδραστική απόσταση από τους διδάσκοντες τους. Στην πιλοτική έρευνα διερευνήθηκε ο βαθμός κατανόησης των αρχικών ερωτημάτων των δύο κλιμάκων. Στην συνέχεια, οι δύο κλίμακες χορηγήθηκαν ταυτόχρονα, αρχικά σε διακόσιους είκοσι (220) μεταπτυχιακούς φοιτητές και φοιτήτριες του Ελληνικού Ανοικτού Πανεπιστημίου για την πραγματοποίηση διερευνητικής παραγοντικής ανάλυσης. Η διερευνητική παραγοντική ανάλυση των δύο κλιμάκων αποκάλυψε δύο παράγοντες που εξήγησαν το 72,3% και 76,8% της συνολικής διακύμανσής τους. Επίσης προέκυψαν 10 ερωτήματα για την κλίμακα που αφορούσε την διάσταση της συναντίληψης και 15 για την κλίμακα που αφορούσε την διάσταση της συναίσθησης. Ο βαθμός αξιοπιστίας των παραγόντων των ερωτηματολογίων βρέθηκε ικανοποιητικός αφού o συντελεστής Cronbach a κυμάνθηκε μεταξύ 0,899 και 0,955.